CELEX: 
Language: bg
Date: 2008-10-09 00:00:00
Title: Решение 2008/783/ОВППС на Съвета от 15 септември 2008 година за сключване на Споразумение между Европейския съюз и Република Хърватия относно участието на Република Хърватия във военната операция на Европейския съюз в Република Чад и Централноафриканската република (операция EUFOR Tchad/RCA)

9.10.2008   
            
            
               BG
            
            
               Официален вестник на Европейския съюз
            
            
               L 268/32
            
         
      РЕШЕНИЕ 2008/783/ОВППС НА СЪВЕТА
   
   от 15 септември 2008 година
   за сключване на Споразумение между Европейския съюз и Република Хърватия относно участието на Република Хърватия във военната операция на Европейския съюз в Република Чад и Централноафриканската република (операция EUFOR Tchad/RCA)
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за Европейския съюз, и по-специално член 24 от него,
   като взе предвид препоръката на председателството,
   като има предвид, че:
   
               (1)
            
            
               На 15 октомври 2007 г. Съветът прие Съвместно действие 2007/677/ОВППС относно военната операция на Европейския съюз в Република Чад и Централноафриканската република (1) (операция EUFOR Tchad/RCA).
            
         
               (2)
            
            
               Член 10, параграф 3 от посоченото съвместно действие предвижда подробните условия, отнасящи се до участието на трети държави, да бъдат предмет на споразумение в съответствие с член 24 от Договора.
            
         
               (3)
            
            
               След упълномощаване от Съвета на 13 септември 2004 г. председателството, подпомогнато от генералния секретар на Съвета на Европейския съюз/върховен представител за Общата външна политика и политика на сигурност, договори Споразумение между Европейския съюз и Република Хърватия относно участието на Република Хърватия в операция EUFOR Tchad/RCA („споразумението“).
            
         
               (4)
            
            
               Споразумението следва да бъде одобрено от името на Европейския съюз,
            
         РЕШИ:
   Член 1
   От името на Европейския съюз се одобрява Споразумението между Европейския съюз и Република Хърватия относно участието на Република Хърватия във военната операция на Европейския съюз в Република Чад и Централноафриканската република.
   Текстът на споразумението е приложен към настоящото решение.
   Член 2
   Председателят на Съвета е оправомощен да посочи лицето(ата), упълномощено(и) да подпише(ат) споразумението, с което да се обвърже Европейският съюз.
   Член 3
   Настоящото решение поражда действие от датата на приемането му.
   Член 4
   Настоящото решение се публикува в Официален вестник на Европейския съюз.
   
      Съставено в Брюксел на 15 септември 2008 година.
      
         
            За Съвета
         
         
            Председател
         
         B. KOUCHNER
         
      
   
   
      (1)  ОВ L 279, 23.10.2007 г., стр. 21.
   
      ПРЕВОД
      
         СПОРАЗУМЕНИЕ
      
      между Европейския съюз и Република Хърватия относно участието на Република Хърватия във военната операция на Европейския съюз в Република Чад и Централноафриканската република (операция EUFOR Tchad/RCA)
      ЕВРОПЕЙСКИЯТ СЪЮЗ (ЕС),
      от една страна, и
      РЕПУБЛИКА ХЪРВАТИЯ,
      от друга страна,
      наричани по-долу „страните“,
      КАТО ВЗЕХА ПРЕДВИД:
      приемането от Съвета на Европейския съюз на Съвместно действие 2007/677/ОВППС на Съвета от 15 октомври 2007 г. относно военната операция на Европейския съюз в Република Чад и Централноафриканската република (операция EUFOR Tchad/RCA),
      поканата към Република Хърватия да участва в операцията, ръководена от Европейския съюз,
      успешното приключване на процеса на сформиране на военните сили и препоръката на командващия операцията на ЕС и на Военния комитет на ЕС да се постигне съгласие относно участието на сили на Република Хърватия в ръководената от ЕС операция,
      Решение CHAD/1/2008 на Комитета по политика и сигурност от 13 февруари 2008 г. относно приемане приноса на трети държави към военната операция на Европейския съюз в Република Чад и в Централноафриканската република (1) и Решение CHAD/2/2008 на Комитета по политика и сигурност от 18 март 2008 г. за създаване на Комитет на държавите, участващи във военната операция на Европейския съюз в Република Чад и Централноафриканската република (2), и двете изменени с Решение CHAD/3/2008 на Комитета по политика и сигурност от 14 май 2008 г. (3) и Решение CHAD/4/2008 на Комитета по политика и сигурност от 2 септември 2008 г. (4),
      решението на Република Хърватия от 15 юли 2008 г. за участие в операцията EUFOR Tchad/RCA,
      СЕ СПОРАЗУМЯХА ЗА СЛЕДНОТО:
      Член 1
      Участие в операцията
      1.   Република Хърватия се присъединява към Съвместно действие 2007/677/ОВППС от 15 октомври 2007 г. относно военната операция на Европейския съюз в Република Чад и Централноафриканската република (EUFOR Tchad/RCA), както и към всяко съвместно действие или решение, с което Съветът на Европейския съюз реши да разшири действието на операция EUFOR Tchad/RCA в съответствие с разпоредбите на настоящото споразумение и всички необходими договорености за изпълнение.
      2.   Участието на Република Хърватия в операция EUFOR Tchad/RCA не засяга автономността на Европейския съюз за вземане на решения.
      3.   Република Хърватия гарантира, че нейните сили и личен състав, участващи в операция EUFOR Tchad/RCA, изпълняват своята мисия при спазване на:
      
                  —
               
               
                  Съвместно действие 2007/677/ОВППС и евентуалните му последващи изменения,
               
            
                  —
               
               
                  оперативния план,
               
            
                  —
               
               
                  всички мерки за изпълнение.
               
            4.   Силите и личният състав от Република Хърватия, командировани в операцията, изпълняват своите функции и се ръководят единствено от интереса на операцията EUFOR Tchad/RCA.
      5.   Република Хърватия информира своевременно командващия операцията EUFOR Tchad/RCA за всяко изменение на участието ѝ в операцията.
      Член 2
      Статут на силите
      1.   Статутът на силите и личния състав, които Република Хърватия предоставя за операция EUFOR Tchad/RCA, се урежда от разпоредбите за статута на силите, съгласувани между Европейския съюз и съответните държави, ако има такива.
      2.   Статутът на силите и личния състав, предоставени на щаба или на командните състави, разположени извън Република Чад и Централноафриканската република, се урежда чрез договорености между щаба, командните състави и Република Хърватия.
      3.   Без да се засягат разпоредбите за статута на силите, посочени в параграф 1, Република Хърватия упражнява юрисдикция над своите сили и личен състав, участващи в операция EUFOR Tchad/RCA.
      4.   Република Хърватия отговаря за всякакви искове, свързани с участието ѝ в операция EUFOR Tchad/RCA, предявени или насочени срещу нейни сили и личен състав. Република Хърватия отговаря за предприемането на всякакви действия, по-специално правни или дисциплинарни, срещу своите сили и личен състав в съответствие със своите законови и подзаконови актове.
      5.   Република Хърватия се ангажира да декларира отказа си от искове срещу която и да е държава, участваща в операцията EUFOR Tchad/RCA, и да направи това при подписването на настоящото споразумение. Текстът на тази декларация е приложен към настоящото споразумение.
      Член 3
      Класифицирана информация
      1.   Република Хърватия предприема необходимите мерки, за да гарантира защитата на класифицираната информация на ЕС в съответствие с разпоредбите относно сигурността на Съвета на Европейския съюз, които се съдържат в Решение 2001/264/ЕО на Съвета от 19 март 2001 г. за приемане на разпоредбите относно сигурността на Съвета (5), и в съответствие с допълнителните насоки на компетентните органи, включително на командващия операцията на ЕС.
      2.   Ако ЕС и Република Хърватия са сключили споразумение относно процедурите за сигурност при обмена на класифицирана информация, разпоредбите на това споразумение се прилагат в рамките на операция EUFOR Tchad/RCA.
      Член 4
      Командна верига
      1.   Всички сили и личен състав, които участват в операция EUFOR Tchad/RCA, остават изцяло под командването на своите национални органи.
      2.   Националните органи прехвърлят оперативното и тактическото командване и/или контрол над своите сили и личен състав на командващия операцията EUFOR Tchad/RCA. Командващият операцията EUFOR Tchad/RCA има право да делегира правомощията си.
      3.   По отношение на текущото управление на операцията Република Хърватия има същите права и задължения както държавите-членки на ЕС, участващи в нея.
      4.   След консултация с Република Хърватия командващият операцията EUFOR Tchad/RCA може във всеки един момент да поиска оттегляне на участието на Република Хърватия.
      5.   Република Хърватия назначава висш военен представител (ВВП), който представлява националния ѝ контингент в рамките на операция EUFOR Tchad/RCA. ВВП провежда консултации с командващия силите на ЕС по всички въпроси, отнасящи се до операцията, и отговаря за ежедневната дисциплина на контингента.
      Член 5
      Финансови аспекти
      1.   Република Хърватия поема всички разходи, свързани с участието ѝ в операция EUFOR Tchad/RCA, освен ако тези разходи са предмет на общо финансиране, както е предвидено в правните инструменти, посочени в член 1, параграф 1 от настоящото споразумение, както и в Решение 2007/384/ОВППС на Съвета от 14 май 2007 г. за създаване на механизъм за администриране на финансирането на общите разходи за операциите на Европейския съюз с военни или отбранителни последици (Athena) (6).
      2.   В случай на смърт, телесна повреда, загуба или щета, причинени на физически или юридически лица от държавата(ите), в която(ито) се провежда операцията, Република Хърватия, при установяване на нейната отговорност, заплаща обезщетения съгласно условията, предвидени в разпоредбите за статута на силите, ако има такива, както е посочено в член 2, параграф 1 от настоящото споразумение.
      Член 6
      Участие в общите разходи
      Република Хърватия се освобождава от участие в общите разходи на операция EUFOR Tchad/RCA.
      Член 7
      Договорености за изпълнение на настоящото споразумението
      Всички технически и административни договорености, необходими с оглед на изпълнението на настоящото споразумение, се сключват между генералния секретар на Съвета на Европейския съюз/върховен представител за Общата външна политика и политика на сигурност и компетентните органи на Република Хърватия.
      Член 8
      Неспазване
      В случай че една от страните не спази своите задължения, установени в предходните членове, другата страна има право да прекрати настоящото споразумение с едномесечно писмено предизвестие по дипломатически път.
      Член 9
      Уреждане на спорове
      Споровете относно тълкуването или прилагането на настоящото споразумение се уреждат с дипломатически средства между страните.
      Член 10
      Влизане в сила
      1.   Настоящото споразумение влиза в сила на първия ден от първия месец след като страните са се нотифицирали взаимно за приключването на вътрешните процедури, необходими за тази цел.
      2.   Настоящото споразумение се прилага временно от датата на подписването му.
      3.   Настоящото споразумение остава в сила за срока на участие на Република Хърватия в операция EUFOR Tchad/RCA.
      
         Съставено в Брюксел на 26 септември 2008 година на английски език в два екземпляра.
         
            
               За Европейския съюз
            
         
         
            
               За Република Хърватия
            
         
      
      
         (1)  ОВ L 56, 29.2.2008 г., стp. 64.
      
         (2)  ОВ L 107, 17.4.2008 г., стp. 60.
      
         (3)  ОВ L 144, 4.6.2008 г., стp. 82.
      
         (4)  ОВ L 247, 16.9.2008 г., стр. 54.
      
         (5)  ОВ L 101, 11.4.2001 г., стp. 1.
      
         (6)  ОВ L 152, 13.6.2007 г., стр. 14.
      
         ДЕКЛАРАЦИИ
         ПОСОЧЕНИ В ЧЛЕН 2, ПАРАГРАФИ 5 И 6 ОТ СПОРАЗУМЕНИЕТО
         Декларация на държавите-членки на ЕС
         „Държавите-членки на ЕС, които прилагат Съвместно действие 2007/677/ОВППС на Съвета от 15 октомври 2007 г. относно военната операция на Европейския съюз в Република Чад и Централноафриканската република (операция EUFOR Tchad/RCA), ще полагат усилия, доколкото позволяват техните вътрешни правни системи, да се откажат във възможно най-голяма степен от искове срещу Република Хърватия за телесна повреда, смърт на членове на техния личен състав или за щета или загуба на всякакви активи, притежавани от тях и използвани в рамките на операция EUFOR Tchad/RCA, ако подобна телесна повреда, смърт, щета или загуба:
         
                     —
                  
                  
                     е причинена от личния състав на Република Хърватия при изпълнение на неговите задължения във връзка с операция EUFOR Tchad/RCA, с изключение на случаите на груба небрежност или умишлено неправомерно поведение, или
                  
               
                     —
                  
                  
                     произтича от използването на всякакви активи, собственост на Република Хърватия, при условие че активите са били използвани във връзка с операция EUFOR Tchad/RCA и с изключение на случаите на груба небрежност или умишлено неправомерно поведение на личния състав на Република Хърватия, който участва в операция EUFOR Tchad/RCA, при използване на тези активи.“
                  
               Декларация на Република Хърватия
         „Република Хърватия, която се присъединява към Съвместно действие 2007/677/ОВППС от 15 октомври 2007 г. относно военната операция на Европейския съюз в Република Чад и Централноафриканската република (операция EUFOR Tchad/RCA), ще полага усилия, доколкото позволява нейната вътрешна правна система, да се откаже във възможно най-голяма степен от искове срещу която и да е друга държава, участваща в операция EUFOR Tchad/RCA, за телесна повреда, смърт на членове на нейния личен състав, щета или загуба на всякакви активи, притежавани от нея и използвани в рамките на операция EUFOR Tchad/RCA, ако подобна телесна повреда, смърт, щета или загуба:
         
                     —
                  
                  
                     е причинена от личния състав при изпълнение на неговите задължения във връзка с операция EUFOR Tchad/RCA, с изключение на случаите на груба небрежност или умишлено неправомерно поведение, или
                  
               
                     —
                  
                  
                     произтича от използването на всякакви активи, собственост на държавите, участващи в операция EUFOR Tchad/RCA, при условие че активите са били използвани във връзка с операцията EUFOR Tchad/RCA, с изключение на случаите на груба небрежност или умишлено неправомерно поведение на личния състав, който участва в операция EUFOR Tchad/RCA, при използване на тези активи.“